text: नई दिल्‍ली: ऑस्‍ट्रेलिया के खिलाफ वनडे सीरीज के पहले भारतीय टीम को झटका लगा हैं. टीम इंडिया के ओपनर और इस समय जोरदार फॉर्म में चल रहे शिखर धवन शुरुआती तीन वनडे मैचों से बाहर हो गए हैं. जानकारी के मुताबिक शिखर की पत्‍नी की तबीयत खराब है और उन्‍होंने भारतीय क्रिकेट कंट्रोल बोर्ड से पहले तीन मैचों में उन्‍हें बाहर रहने की इजाजत मांगी है. उनके इस अनुरोध को बीसीसीआई ने मान लिया है. बीसीसीआई ने प्रेस रिलीज़ के ज़रिए ये जानकारी दी है. शिखर धवन की जगह टीम इंडिया में कोई रिप्‍लेसमेंट नहीं चुना गया है. संभावना यही है कि शिखर की गैरमौजूदगी में रोहित शर्मा के साथ लोकेश राहुल या कप्‍तान विराट कोहली पारी की शुरुआत करेंगे.